ਲੋਕਾਟ(ਫਲ)
  ਲੋਕਾਟ ( ਏਰੀਓਬੋਟ੍ਰਿਆ ਜਾਪੋਨਿਕਾ ) ਇੱਕ ਵੱਡਅਕਾਰੀ ਸਦਾਬਹਾਰ ਝਾੜੀ ਜਾਂ ਰੁੱਖ ਹੈ, ਇਸ ਉੱਪਰ ਸੰਤਰੀ ਰੰਗ ਦਾ ਫਲ ਲੋਕਾਟ ਲੱਗਦਾ ਹੈ ਅਤੇ ਇਸ ਦੇ ਪੱਤਿਆਂ ਨੂੰ ਹਰਬਲ ਚਾਹ ਬਣਾਉਣ ਲਈ ਵਰਤਿਆ ਜਾਂਦਾ ਹੈ। ਇਸ ਲਈ ਇਸ ਨੂੰ ਵਪਾਰਕ ਮਕਸਦ ਲਈ ਉਗਾਇਆ ਜਾਂਦਾ ਹੈ। ਇਸ ਦੀ ਕਾਸ਼ਤ ਸਜਾਵਟੀ ਪੌਦੇ ਦੇ ਤੌਰ ਤੇ ਵੀ ਕੀਤੀ ਜਾਂਦੀ ਹੈ। ਇਹ ਫਲ ਸੁਆਦ ਪੱਖੋਂ ਆੜੂ ਦੀ ਤਰ੍ਹਾਂ ਥੋੜਾ ਖੱਟਾ ਹੁੰਦਾ ਹੈ। ਲੋਕਾਟ ਰੋਸੇਸੀ ਪਰਿਵਾਰ ਵਿੱਚੋਂ ਹੈ ਅਤੇ ਇਹ ਦੱਖਣੀ-ਮੱਧ ਚੀਨ ਦੇ ਠੰਡੇ ਪਹਾੜੀ ਖੇਤਰਾਂ ਵਿੱਚ ਪਾਇਆ ਜਾਂਦਾ ਹੈ। ਜਾਪਾਨ ਵਿੱਚ ਲਗਭਗ 1,000 ਸਾਲਾਂ ਤੋਂ ਵੀ ਵੱਧ ਸਮੇਂ ਤੋਂ ਲੋਕਾਟ ਨੂੰ ਉਗਾਇਆ ਗਿਆ ਹੈ ਅਤੇ ਇਸ ਨੂੰ ਦੁਨੀਆ ਭਰ ਵਿੱਚ ਉਪ-ਉਪਖੰਡੀ ਤੋਂ ਹਲਕੇ ਸ਼ਾਂਤ ਮੌਸਮ ਵਾਲੇ ਖੇਤਰਾਂ ਵਿੱਚ ਪੇਸ਼ ਕੀਤਾ ਗਿਆ ਹੈ। ਏਰੀਓਬੋਟ੍ਰਿਆ ਜਾਪੋਨਿਕਾ ਨੂੰ ਪਹਿਲਾਂ ਮੇਸਪੀਲਸ ਜੀਨਸ ਨਾਲ ਸਬੰਧਤ ਮੰਨਿਆ ਜਾਂਦਾ ਸੀ ਅਤੇ ਅਜੇ ਵੀ ਕਈ ਵਾਰ ਗਲਤੀ ਨਾਲਇਸ ਨੂੰ ਜਾਪਾਨੀ ਮੇਡਲਰ ਵਜੋਂ ਜਾਣਿਆ ਜਾਂਦਾ ਹੈ। ਇਸ ਨੂੰ ਜਾਪਾਨੀ ਪਲਮ ਅਤੇ ਚੀਨੀ ਪਲੱਮ, ਦੇ ਨਾਲ ਨਾਲ ਚੀਨ ਵਿੱਚ ਪੀਪਾ, ਮਾਲਟਾ ਵਿੱਚ ਨਾਸਪਲੀ, ਸਪੇਨ ਵਿੱਚ ਨਿਸਪੇਰੋ, ਪੁਰਤਗਾਲ ਵਿੱਚ ਨੇਸਪੇਰਾ, ਅਤੇ ਇਟਲੀ ਵਿੱਚ ਨੇਸਪੋਲੋ (ਜਿੱਥੇ ਇਹ ਨਾਮ ਮੇਸਪਿਲਸ ਜਰਮਨੀਕਾ ਨਾਲ ਸਾਂਝਾ ਕੀਤਾ ਗਿਆ ਹੈ) ਵਜੋਂ ਵੀ ਜਾਣਿਆ ਜਾਂਦਾ ਹੈ। .